b"\n_START_ARTICLE_\nTorre de Corsavell\n_START_SECTION_\nDescripci\xc3\xb3\n_START_PARAGRAPH_\nEs tracta d'un edifici de planta rectangular d'uns 5,75 metres d'amplada per 11,65 metres de llargada. Sembla que tenia dos nivells. El pis inferior constava d'una espaiosa sala amb dues arcades d'arc de mig punt que de sud a nord la dividien en tres parts, alhora que sostenien un sostre de bigues, del qual no en queden restes. La porta est\xc3\xa0 acabada per la part interior amb un arc rebaixat i per la part exterior amb un arc de mig punt les dovelles del qual resten mig amagades rere una construcci\xc3\xb3 m\xc3\xa9s moderna. Aquesta porta est\xc3\xa0 oberta a la fa\xc3\xa7ana sud i est\xc3\xa0 flanquejada per dues espitlleres, alhora que dues m\xc3\xa9s, eren a les parets est i oest. El pis superior estava coronat per unes golfes cobertes per una teulada de doble vessant. Aquest pis superior ha estat molt m\xc3\xa9s modificat en \xc3\xa8poca moderna. El mur oest, aix\xc3\xad com el sector oest dels murs nord i sud, foren formalment refets. Els dos envans que divideixen transversalment aquest nivell d'habitaci\xc3\xb3, l'occidental, presenten restes dels extrems de l'arc apuntat i l'oriental, una porta acabada amb un arc de mig punt. La porta d'acc\xc3\xa9s a aquest pis, coronada tamb\xc3\xa9 per un arc de mig punt, fou oberta a la paret nord, que juntament amb la resta de murs d'aquest mateix nivell, presenta deu espitlleres.\n_START_SECTION_\nS\xc3\xadntesi hist\xc3\xb2rica\n_START_PARAGRAPH_\nLa torre de Corsavell, al costat de l'esgl\xc3\xa9sia de Sant Mart\xc3\xad, devia \xc3\xa9sser la resid\xc3\xa8ncia dels senyors del lloc, membres de la petita noblesa. El lloc de Corsavell (Cur\xc3\xa7abel), apareix esmentat en un diploma carolingi l'any 878. Les not\xc3\xadcies de la casa o dels seus senyors s\xc3\xb3n escasses i tardanes. El 1347, un tal Bernat de Corsavell, sembla que era el senyor del lloc.   En un inventari dels focs de la vegueria de Besal\xc3\xba (1370) es cita a Guillem de Cur\xc3\xa7avell, donzell, que posse\xc3\xafa vuit focs a la parr\xc3\xb2quia de Corsavell, tres a Lliurona i dos a Cirera, \xc3\xa9s a dir, d'aquest senyor local depenien 13 fam\xc3\xadlies. Actualment els seus interiors estan en ru\xc3\xafna, i els murs exteriors gaireb\xc3\xa9 coberts per una vegetaci\xc3\xb3 abundant."